জ্যোতির্ময় দত্ত

জ্যোতির্ময় দত্ত ( ১৯৩৬ - ২৮ ডিসেম্বর ২০২৫ ) ছিলেন একজন ভারতীয় বাঙালি কবি, কথাসাহিত্যিক, সাংবাদিক, প্রাবন্ধিক, সম্পাদক। তিনি কলকাতার প্রাচীনতম ইংরেজি দৈনিক স্টেটসম্যানের সাথে যুক্ত ছিলেন। জ্যোতির্ময় দত্ত ছিলেন প্রখ‍্যাত বাঙালি কবি বুদ্ধদেব বসু ও লেখিকা  প্রতিভা বসুর জামাতা।

 জীবনী 
জ্যোতির্ময় দত্ত ১৯৩৬ খ্রিস্টাব্দে  ব্রিটিশ ভারতের অধুনা  পশ্চিমবঙ্গের জন্মগ্রহণ করেন। পিতা ভোলানাথ দত্ত। জ্যোতির্ময়ের নয় ভাইবোন ছিল এবং তাকে ভারতের বিভিন্ন স্থানে, বিশেষ করে দক্ষিণ ভারতে পিতার কর্মস্থলের কারণে বনাঞ্চলে ঘুরতে হয়েছিল। দেশ যখন স্বাধীনতা লাভ করে তখন তাঁর বয়স ছিল ১১ বছর। কলকাতার প্রেসিডেন্সি কলেজে ইংরাজী ভাষা ও সাহিত্য নিয়ে পড়াশোনা করেন তিনি। ছাত্রাবস্থা থেকেই সাহিত্যচর্চা করতেন এবং নিজের ভাবনা চিন্তা প্রকাশ পায় কবিতায়। তারপর গদ্য, প্রবন্ধ সংকলন, ছোটগল্প লেখালেখিতেও তার মুন্সীয়ানা লক্ষ্য করা গেছে। 

তিনি কলকাতার দ্য স্টেটসম্যান পত্রিকার সংবাদদাতা, চলচ্চিত্র সমালোচক এবং সহযোগী সম্পাদক হিসাবে কাজ করেন। 'দ্য স্টেটসম্যান' ছাড়াও, অমৃতবাজার, অমৃতবাজার পত্রিকা গোষ্ঠীর বাংলা দৈনিক যুগান্তরের সম্পাদকীয় পাতা, আজকাল পত্রিকায় নিয়মিত কলাম লিখতেন।  তবে, জ্যোতির্ময় দত্তের সম্পাদক হিসেবে তাঁর খ্যাতি গড়ে ওঠে তার নিজস্ব ‘কলকাতা’ নামের সাময়িক পত্রিকার মাধ্যমে।

১৯৭০-এর দশকের শেষ দিকে তাঁর ‘কলকাতা’-পত্রিকাতেই ভারতে জরুরি অবস্থা ও তার সূত্রে তদানীন্তন প্রধানমন্ত্রী ইন্দিরা গান্ধীর কড়া সমালোচনা করায় তিনি রাজরোষে পড়েন। এই সময়কালে তার পরিবারকে ভারত সরকার নজরদারিতে রেখেছিল। তাকে দুই বছরেরও বেশি সময় ধরে পলাতক থাকতে হয় এবং একবার পুলিশের হাত থেকে বাঁচতে তিনতলা বাড়ি থেকে লাফিয়ে পড়েন এবং সেই ঘটনার কারণে তার গোড়ালি গুরুতর ক্ষতিগ্রস্ত হয়। অবশেষে পুলিশ তাকে গ্রেফতার করে। তাঁর সঙ্গে গ্রেফতার হন  গৌরকিশোর ঘোষও। কলকাতার প্রেসিডেন্সি জেলে ছয় মাস কারাদণ্ড ভোগের পর মুক্তি পান। ইন্দিরা গান্ধী নির্বাচনে পরাজিত হন এবং তার বিরুদ্ধে সমস্ত অভিযোগ বাতিল করা হয়।

জেল থেকে মুক্তি লাভ করে পালতোলা নৌকায় শ্রীলঙ্কা অভিযানের উদ্দেশ্যে ২২০০ টাকায় কেনা এক ডিঙিতে ১৯৭৭ খ্রিস্টাব্দে দুই সঙ্গীকে নিয়ে বঙ্গোপসাগর পাড়ি দেন। ২০ ফুটের মাস্তুল আর ৩০ ফুটের পাল সম্বলিত ''মণিমেখলা'' নামের নৌকা নিয়ে অগ্রসর হলেও বিচিত্র অভিজ্ঞতার মধ্যে দিয়ে তাঁদের সে অভিযান শেষ পর্যন্ত প্রাকৃতিক বিপর্যয়ের কারণে ব্যর্থ হয়, তাদের ফিরে আসতে হয়।

১৯৬৬ খ্রিস্টাব্দ হতে ১৯৬৮ খ্রিস্টাব্দ পর্যন্ত জ্যোতির্ময় দত্ত শিকাগো বিশ্ববিদ্যালয়ে অতিথি অধ্যাপক হিসেবে কাজ করেন। তারপর আইওয়া বিশ্ববিদ্যালয়েও কিছুদিন রেসিডেন্সি করেছেন। তিনি দীর্ঘ সময় আমেরিকার  নিউ জার্সির হিলসবোরো টাউনশিপে অতিবাহিত করেন এবং সেসময় তিনি সাউথ এশিয়া জার্নাল সম্পাদনা করতেন। ২০১৯ খ্রিস্টাব্দে কলকাতায় ফিরে আসেন। মার্কিন যুক্তরাষ্ট্রে অবস্থানকালে জ্যোতির্ময় দত্তের স্ত্রী মীনাক্ষী দত্ত টেগোর সোসাইটি অফ নিউ ইয়র্ক- এর সভাপতি ছিলেন।  

জ্যোতির্ময় দত্তের রচিত কাব্যগ্রন্থের সংখ্যা দুই। বেশ কয়েকটি উপন্যাস এবং প্রবন্ধ ও ছোটগল্পের সংকলন প্রকাশ করেছেন। তাঁর উল্লেখযোগ্য গ্রন্থ হল-

 Dawn of Modern Marine Science in India (Collection of Papers on Natural History)
 আমার নাই বা হল পারে যাওয়া (আত্মজীবনীমূলক গ্রন্থ) (২০১৭), অন্বয়, কলকাতা

 ব্যক্তিগত জীবন ও জীবনাবসান 
জ্যোতির্ময় দত্ত ও মীনাক্ষী দত্তের দুই সন্তান। কন্যা কঙ্কাবতী দত্ত লেখিকা এবং "পারসোনা" পত্রিকার সম্পাদক। পুত্র মল্লিনাথ দত্ত একটি বিখ্যাত বিজ্ঞাপন সংস্থার একজন কার্যনির্বাহী এবং চলচ্চিত্র পরিচালক।

জ্যোতির্ময় দত্ত দীর্ঘদিন বার্ধক্যজনিত দূর্বলতায় বাড়িতেই থাকতেন। ২০২৫ খ্রিস্টাব্দের ২৮ ডিসেম্বর ভোরে দক্ষিণ কলকাতার বাড়িতেই শেষনিঃশ্বাস ত্যাগ করেন।

 আরো পড়ুন 



 হাংরি প্রজন্মের কবি মলয় রায়চৌধুরী অশ্লীলতার দায়ে অভিযুক্ত হলে মলয় রায়চৌধুরীর পক্ষে সুনীল গঙ্গোপাধ্যায় , তরুণ সান্যাল এবং সত্রাজিৎ দত্তের সাথে জ্যোতির্ময় দত্ত অন্যতম সাক্ষী ছিলেন। হাংরি আন্দোলন সমর্থক না হয়ে তাঁর এমন ভূমিকা মহত্ত্বের প্রমাণ দেয়।  

 তথ্যসূত্র 

বিষয়শ্রেণী:২০শ শতাব্দীর ভারতীয় পুরুষ লেখক
বিষয়শ্রেণী:কলকাতার লেখক
বিষয়শ্রেণী:২০শ শতাব্দীর ভারতীয় কবি
বিষয়শ্রেণী:২০শ শতাব্দীর ভারতীয় প্রাবন্ধিক
বিষয়শ্রেণী:ভারতীয় পুরুষ কবি
বিষয়শ্রেণী:১৯৩৬-এ জন্ম
বিষয়শ্রেণী:ভারতীয় পুরুষ প্রাবন্ধিক
বিষয়শ্রেণী:বাঙালি পুরুষ কবি
বিষয়শ্রেণী:ভারতীয় পুরুষ সাংবাদিক
বিষয়শ্রেণী:কলকাতা প্রেসিডেন্সি কলেজের প্রাক্তন শিক্ষার্থী
বিষয়শ্রেণী:কলকাতা জেলার ব্যক্তি
বিষয়শ্রেণী:বাঙালি লেখক
বিষয়শ্রেণী:জীবিত ব্যক্তি